Die Slag van Mohács (Hongaars: mohácsi csata of mohácsi vész; Turks: Mohaç Savaşı of Mohaç Meydan Savaşı; Kroaties: Bitka na Mohačkom polju) het plaasgevind op 29 Augustus 1526 tussen die Hongaarse leër gelei deur Louis II (die laaste van die Jagielloniaanse konings) en die Ottomaanse leër gelei deur Suleiman die Manjifieke. Die Hongare het lank die Ottomaanse uitbreiding in Suidoos-Europa teengestaan. Die troue van Louis met Maria van Oostenryk in 1522 het Hongarye polities nader laat beweeg aan die Oostenrykse Habsburgers. Die Ottomane het dit nodig geag om dié ontwikkelende alliansie te verbreek. Nadat Louis 'n versoek vir vrede geweier het, het die Ottomane besluit om militêre mag te gebruik. In Junie 1526 het 'n Ottomanse mag tot by die Donau beweeg gereed om Hongarye in te val. Die Ottomane word toegelaat om op te mars sonder veel weerstand. Terwyl Louis wag in Boeda, het die Ottomane verskeie dorpe beleër en het hulle die Sava- en Dravariviere oorgesteek. Louis het ongeveer 26 000 soldate bymekaargebring en die Ottomaanse leër was tussen 50 000 – 60 000 sterk.